उत्तरी मध्य प्रदेश और उत्तरी राजस्थान में 19 मार्च से बारिश
Published Mar 17, 2017 04:35:00 मोलतोल संवाददाता
नई दिल्‍ली। उत्तर से लेकर मध्य और पूर्वी भारत तक रबी फसलें तैयार होने को हैं। ऐसे में बारिश, तेज़ आँधी या ओलावृष्टि किसी प्रकोप से कम नहीं। इस बीच उत्तर भारत के मैदानी राज्यों में मौसम में अगले 2-3 दिनों के बाद बदलाव देखने को मिल सकता है। इसका असर मध्य प्रदेश के उत्तरी और राजस्थान के उत्तरी भागों में भी 19 मार्च से देखने को मिलेगा।
स्काइमेट के मौसम विशेषज्ञों के अनुसार उत्तरी मध्य प्रदेश में गरज और तेज़ हवाओं के साथ कुछ स्थानों पर हल्की बारिश होने की संभावना है। राज्य के उत्तरी जिलों विशेषकर ग्वालियर, मुरैना, भिंड में बारिश देखने को मिलेगी। इन भागों में 19 मार्च को बारिश दर्ज की जाएगी जबकि 20 मार्च को बारिश कम हो जाएगी और राज्य के उत्तर व पूर्वी भागों में 20 मार्च से बारिश के आसार हैं।
स्काइमेट के मौसम विशेषज्ञ के अनुसार एक नया पश्चिमी विक्षोभ उत्तर भारत को 19 मार्च से प्रभावित करेगा। इस सिस्टम के चलते एक चक्रवाती हवाओं का क्षेत्र उत्तरी राजस्थान तथा उससे सटे मैदानी भागों पर विकसित होगा। इन दोनों सिस्टमों के प्रभाव से उत्तरी राजस्थान तथा उत्तरी मध्य प्रदेश में वर्षा की गतिविधियां देखने को मिलेंगी।
मध्य प्रदेश और राजस्थान में तापमान में बढ़ोत्तरी का क्रम शुरू हो गया है। बारिश के संभावित दौर के चलते तापमान में कुछ कमी आएगी। जिससे कुछ समय के लिए मौसम फिर से खुशनुमा हो जाएगा। हालांकि यह हल्की बारिश भी फसलों के लिए हानिकारक हो सकती है। क्योंकि अधिकतर फसलें पक कर कटाई-मड़ाई के लिए तैयार हो चुकी हैं।